Jaan Ruus

**Jaan Ruus** (23. november 1938 Tallinn – 30. jaanuar 2017) oli eesti ajakirjanik, filmikriitik ja toimetaja. 

Alates 1965. aastast ilmus tema sulest üle 2000 filmikirjutise. 

## Haridus
Jaan Ruus õppis aastatel 1945–1952 Ambla 7-klassilises koolis, 1952–1954 Tallinna 2. ja 1954–1956 Tallinna 7. Keskkoolis. Seejärel kaalus, kas minna õppima ajakirjandust üleliidulisse kinematograafiainstituuti Moskvas või õigusteadust Tartu Riiklikku Ülikooli, kuid valis lõpuks hoopis majandusõpingud. 1961. aastal lõpetas ta Tartu Riikliku Ülikooli majandusteaduskonna.

## Töö ja looming
Ta töötas aastatel 1961–1966 Eesti Raadios, 1973–1978 Tallinnfilmis, 1978–1979 ajalehes Sirp ja Vasar ning 1981–1988 ja 1991–1999 ajakirjas Teater. Muusika. Kino toimetajana; 1996. aastast oli ta ajalehe Eesti Ekspress filmitoimetaja. 

Lisaks tutvustas või arvustas ta filme sageli ka raadio- ja telesaadetes. Näiteks tegi ta Eesti Televisioonis filmivalgustuslikke saateid "Staarid" (1974–1975), "Teised linnud, teised laulud" (1993–1995), Raadio 2-s "Eesti filminäitlejaid" (1994) ja "Eesti filmilavastajaid" (1996), ülevaateid nädala kinokavast Kuku Raadios (1994–2006) ning jagas filmikommentaare ja intervjuusid telekanalis Kanal 2.

Jaan Ruus toimetas aastail 1966–2009 üle 80 filmi, tehes koostööd 44 režissööriga. Ta kirjutas ka dokumentaalfilmide stsenaariume ("Kivikasukas" (1969), kolm filmi eesti lenduritest koos Ülo Tambekiga) ning katsetas režissööriametit: "Teise looduse tegijad" (1976; portreefilm leiutajast-ratsionaliseerijast Harry Hoyerist).

Tema enda lemmikfilmide hulka kuulusid näiteks "Persona", "Kodanik Kane", "8½" ja "Soomuslaev Potjomkin".

Jaan Ruus oli Eesti Filmiajakirjanike Ühingu asutamise algataja ning aastatel 1993–1998 ja 1999–2015 ka selle esimees. 

Maetud Liiva kalmistule Tallinnas.

## Teosed
### Raamatud
* "Eesti filmi täheatlas : intervjuud eesti filmi-, teatri- ja elukunstimeistritega". Hea Lugu, 2013. 415 lk.

### Toimetatud filme (valik)
* Ülo Tambeki "Eduard Viiralt" (1968)
* Ülo Tambeki "Tallinna saladused" (1967)
* Andres Söödi "511 paremat fotot Marsist" (1968)
* Andres Söödi "Unenägu" (1978)
* Rein Marani "Kindlus meres" (1968)
* Rein Marani "Rabade vaikuses" (1976)
* Jüri Müüri "Leelo" (1969)
* Peep Puksi "A. H. Tammsaare" I (1970)
* Peep Puksi "A. H. Tammsaare" II (1972)
* Vello Aruoja "Aedniku sünd" (1979)
* Avo Paistiku "Välek Vibulane" (1980)
* Avo Paistiku "Klaabu kosmoses" (1981)

### Artikleid
* "See kõik on nagu pärast filmi" (intervjuu Sulev Luigega), Teater. Muusika. Kino.

## Tunnustus
* 2001 – Valgetähe V klassi teenetemärk
* 2001 – Eesti Kultuurkapitali audiovisuaalse kunsti sihtkapitali aastapreemia (filmikriitika preemia)
* 2001 – aasta filmiajakirjanik
* 2005 – Eesti Kultuurkapitali audiovisuaalse kunsti sihtkapitali elutööpreemia
* 2008 – aasta filmiajakirjanik
* 2009 – PÖFFi elutööpreemia
* 2013 – aasta filmiajakirjanik

## Isiklikku
Tema isa oli näitleja ja lavastaja Aarne Ruus. Tema abikaasa oli kasvatusteadlane Viive-Riina Ruus.

## Viited

## Välislingid
* Margus Haav. "Jaan Ruus: lagi on käes, aga kõrvaltuba ootab" Sakala, 16. jaanuar 2008
* Andres Maimik. "Jaan Ruus – filmikriitika vabadusesammas" Postimees, 22. november 2008
* "Intervjuu: Helle Karis ja Jaan Ruus" YouTube, 6. august 2009
* Jaan Ruusi raamatu "Eesti filmi täheatlas" tutvustus Rahva Raamatu kodulehel (koos raamatu kaanepildiga)